SKRIFTLIG FORESPØRGSEL P-3827/02

af Theodorus Bouwman (Verts/ALE) til Kommissionen

(20. december 2002)

Om: Bedrageri med feriesedler inden for landevejstransport i Nederlandene og de øvrige EU-medlemsstater

Det nederlandske dagblad de Volkskrant berettede den 12 og 13. december 2002 om hyppige tilfælde af bedrageri og overtrædelse af køretidsreglerne ved hjælp af feriesedler, som lastbilchaufførerne fik med af deres chef. Da pligten til at fremvise fartskrivere fra foregående køredage bortfalder ved forelæggelse af en ferieseddel, kan der opnås ekstra køretid ved en falsk ferieseddel.

Vil Kommissionen undersøge, om denne praksis også forekommer i andre medlemsstater end Nederlandene, og hurtigt aflægge beretning herom?

Er Kommissionen rede til på kort sigt at bringe denne ulovlige praksis i Nederlandene og eventuelt andre lande til ophør? Vil den i bekræftende fald meddele, hvordan den vil gøre det?

Deler Kommissionen spørgerens opfattelse, nemlig at chauffører inden for landevejstransport som sidste led i transportkæden er offer for, at speditionsorganisationer har så stor magt på markedet, at de kan udøve et sådant pristryk, at chauffører tvinges til uansvarligt lange arbejdsdage og arbejdsuger?

Svar afgivet på Kommissionens vegne af Loyola de Palacio

(24. januar 2003)

Kommissionen er bekendt med, at arbejdsgivere kan udstede feriesedler, som attesterer, at deres chauffører havde ferie i en del af den periode, som kontrolleres ved stikprøvekontrol på vejene. Rådets direktiv 88/599/EØF af 23. november 1988 om standardkontrolprocedurer for gennemførelse af forordning (EØF) nr. 3820/85 om harmonisering af visse bestemmelser på det sociale område inden for vejtransport og af forordning (EØF) nr. 3821/85 om kontrolapparatet inden for vejtransport(1) fastsætter de standardkontrolprocedurer og køretider, som kontrolleres ved stikprøvekontrol på vejene og hos virksomhederne. I henhold til artikel 3 kan man ved vejkontrollen i øjeblikket kontrollere daglige køretider, pauser og daglige hviletider samt den sidste ugentlige hviletid. Det er kun hvis der foreligger tydelige tegn på uregelmæssigheder, at diagramarkene for den indeværende uge og i alle tilfælde arket for sidste dag, hvor føreren kørte i den foregående uge, kan kontrolleres. Det er i denne situation en ferieseddel kan anvendes til at begrunde manglende diagramark. Det er i øjeblikket op til kontrollørerne, hvorvidt de i den pågældende situation godkender feriesedlen som tilstrækkeligt bevis eller anser yderligere kontrol hos selve virksomheden for tilrådeligt. Der er ingen EU-regel, som pålægger at acceptere sådanne feriesedler som bevis.

Hovedkontrollen af to-ugers begrænsningen af køretimerne gennemføres hos virksomheden, og det er her de årlige ferie- og sygeorlovsregistreringer kan verificeres.

Kommissionen agter at fremsætte et forslag i 2003, som skal forbedre håndhævelsen på området. En af de planlagte foranstaltninger opmuntrer til forbedret samarbejde, både mellem de forskellige medlemsstaters håndhævende myndigheder og mellem medlemsstaterne selv, således at håndhævelsen bliver nemmere i praksis.

Kommissionen erkender, at der hersker hård konkurrence inden for vejtransportsektoren. Det bemærkes samtidig, at Europa-Parlamentets og Rådets direktiv 2002/15/EF(2) af 11. marts 2002 om tilrettelæggelse af arbejdstid for personer, der udfører mobile vejtransportaktiviteter i artikel 14, stk. 3, giver mulighed for at holde alle personer i transportkæden ansvarlig, hvis en chauffør ikke overholder køretidsbestemmelserne.

(1) EFT L 325 af 29.11.1988.

(2) EFT L 80 af 23.3.2002.